SVEČANO OTVORENJE LDC-A STUDENCA U VELIKOJ GORICI

**Novi logističko-distributivni centar Studenca službeno je pušten u rad, a donosi učinkovitiju opskrbu mreže trgovina i nova radna mjesta**

*Centar će raditi u tri smjene i do 2027. godine zapošljavati oko 500 ljudi, čime postaje važan gospodarski impuls za Veliku Goricu i širu regiju*

**Velika Gorica, 15. listopada 2025.** – U industrijskoj poslovnoj zoni Meridian 16 u Velikoj Gorici svečano je otvoren logističko-distributivni centar (LDC) Studenca, najbrže rastućeg trgovačkog lanca u Hrvatskoj. Događanju su, uz upravljački tim i zaposlenike Studenca, prisustvovali gradonačelnik Velike Gorice Krešimir Ačkar, predstavnici fonda Enterprise Investors i Nadzornog odbora kompanije, te brojni uvaženi partneri i gosti.

„Izuzetno sam ponosan na predanost cijelog tima i naših partnera tijekom ovog projekta. Kroz godinu dana zajedno smo izgradili moderni centar koji se prostire na 36 tisuća kvadratnih metara, predstavlja važan korak u razvoju opskrbnog lanca Studenca i donosi još bolju uslugu za naše kupce u trgovinama. Siguran sam da ćemo i ovdje u Vukovini biti dobar susjed lokalnoj zajednici, kao što to već jesmo građanima Velike Gorice, na trenutno četiri lokacije gdje se nalaze naše trgovine“, naglasio je **Michal Senczuk**, predsjednik Uprave Studenca, u svom uvodnom obraćanju gostima.

Okupljenima se ovom prilikom obratio i gradonačelnik Velike Gorice, **Krešimir Ačkar**, koji je uz čestitku Studencu na uspješnoj realizaciji projekta istaknuo: „Drago mi je što danas imam priliku iskazati dobrodošlicu Studencu i zaposlenicima novog logističko-distributivnog centra u našu Veliku Goricu. U Studencu prepoznajemo snažnog partnera i siguran sam da će ovo događanje osnažiti naš odnos i biti dobar temelj za buduće suradnje s lokalnom zajednicom.”

Dio ceremonije otvorenja bilo je i uručivanje donacije Centru za djecu, mlade i obitelj Velika Gorica u obliku iznosa od 5.000 eura te godišnje zalihe higijenskih potrepština. Donaciju je u ime ustanove preuzela ravnateljica **Sanda Puljiz Vidović**, koja je zahvalila Studencu na podršci. Puljiz Vidović je ovom prilikom naglasila kako je Centar ujedno prva ustanova takvog tipa u Hrvatskoj koju je osnovala lokalna zajednica – Grad Velika Gorica, što je na licu mjesta pokazalo jasne namjere Studenca da se približi lokalnoj zajednici i pozitivno utječe na dobrobit lokalnog stanovništva.

„Centar za djecu, mlade i obitelj Velika Gorica je prva ustanova u našoj zemlji koja se sustavno  brine o svim članovima obitelji, a koju je osnovala lokalna zajednica. Centar djeluje od 2003. godine i danas ima oko dvije tisuće korisnika godišnje i puno različitih programa namijenjenih djeci, mladima, roditeljima. Ovim putem želim iskreno zahvaliti Studencu što je prepoznao rad Centra i što nam je odlučio dati donaciju koju ćemo iskoristiti kako bismo unaprijedili kvalitetu naših programa“, izjavila je Puljiz Vidović.

Uslijedilo je i svečano otvorenje centra, kada su Michal Senczuk, predsjednik Uprave Studenca, i Tomislav Štos, direktor upravljanja lancem opskrbe, u pogon pustili prve kamione koji su simbolično krenuli prema mreži od oko 1.400 trgovina Studenca diljem Hrvatske.

Nakon ceremonije, Tomislav Štos, direktor upravljanja lancem opskrbe, poveo je sve goste u obilazak 36 tisuća kvadratnih metara prostora novog objekta.

„Izgradnja ovog centra najveći je infrastrukturni projekt Studenca i važan korak u modernizaciji našeg poslovanja. Zahvaljujući procesima koji će se odsad odvijati u ovim prostorima, bit ćemo još učinkovitiji u opskrbi naših trgovina, što znači i bolje iskustvo za naše kupce. Uz novi LDC u Velikoj Gorici te onaj u Dugopolju, koji otvaramo iduće godine, postavljamo čvrste temelje za dugoročno održiv i tehnološki napredan opskrbni lanac”, istaknuo je Tomislav Štos uoči obilaska.

Tijekom obilaska centra uzvanici su imali priliku vidjeti suvremena logistička rješenja koja čine ovaj objekt jednim od tehnološki najnaprednijih u regiji.

Centar ima kapacitet od 32.000 paletnih mjesta, s mogućnošću otpreme do 2.400 paleta robe dnevno. U njemu su smještene zone za ambijentalnu, hlađenu i smrznutu robu, a integrirani Warehouse Management System (WMS) i Transportation Management System (TMS) omogućuju maksimalnu učinkovitost i praćenje svih faza opskrbe.

Posebna pozornost posvećena je energetskoj učinkovitosti. Čak 80 posto krova prekriveno je solarnim panelima koji će pokrivati velik dio energetskih potreba objekta. Centar će raditi u tri smjene i do 2027. godine zapošljavati oko 500 ljudi, čime postaje važan gospodarski impuls za Veliku Goricu i širu regiju.

Otvorenje LDC-a u Velikoj Gorici označava novu fazu u transformaciji Studenčeva opskrbnog lanca, kojom kompanija jača učinkovitost i održivost svog poslovanja. Uz novi centar u Dugopolju, koji će biti otvoren sredinom iduće godine i prostirati se na 23 tisuće četvornih metara, Studenac nastavlja ostvarivati svoju viziju rasta i tehnološkog napretka.

„Naša logistika na ovaj način postaje jednako prepoznatljiv dio brenda kao i naše trgovine u susjedstvu,” poručio je Senczuk. “Ovaj centar simbol je naše predanosti zaposlenicima, partnerima i zajednici. Sljedeće godine slavimo 35 godina poslovanja Studenca, i ponosni smo što u ovu važnu obljetnicu ulazimo s nastavkom ulaganja u transformaciju lanca opskrbe, održivo i stabilno poslovanje i još bolje iskustvo za naše kupce“, zaključio je Senczuk na kraju službenog dijela druženja.

**O Studencu**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr